## Marciano Gómez exigix de nou a la ministra de Sanitat que aporte solucions per a cobrir les vacacions d’estiu dels metges davant la problemàtica dels MIR d’últim any

*** En una carta remesa a la ministra, el conseller de Sanitat manifesta la seua sorpresa i perplexitat davant la convocatòria d’una reunió extraordinària del ple del Consell Interterritorial el pròxim 5 de juny, prèvia sol·licitud dels consellers autonòmics, en la qual este tema no s’inclou en l’orde del dia
* Gómez reitera a la ministra el seu deure de coordinar solucions conjuntes per a totes les comunitats autònomes davant d’una situació excepcional que afecta tot el Sistema Nacional de Salut i exigix la inclusió d’este assumpte en l’orde del dia
* Enguany, per primera vegada, els residents de quart any acabaran la seua formació en setembre i no en maig, de manera que es planteja una situació crítica ja que no es poden incloure estos professionals en la cobertura dels plans d’estiu**

El conseller de Sanitat, Marciano Gómez, exigix, una vegada més, a la ministra de Sanitat, Mónica García, que aporte solucions per a garantir la cobertura dels plans d’atenció sanitària d’estiu de les comunitats autònomes, davant de la situació d’excepcionalitat que es planteja enguany en finalitzar la formació dels MIR d’últim any en setembre, en lloc de fer-ho en maig.

Gómez ha remés una carta a la ministra en la qual li trasllada la seua “sorpresa i perplexitat” davant la convocatòria d’una reunió extraordinària del ple del Consell Interterritorial el pròxim 5 de juny, prèvia sol·licitud dels consellers autonòmics, en la qual este tema no s’inclou en l’orde del dia, “a pesar ser el principal problema al qual s’enfronta el Sistema Nacional de Salut en l’actualitat”.

En este sentit, el conseller reitera a la ministra “el seu deure de coordinar solucions conjuntes per al conjunt de l’Estat davant d’una situació excepcional que afecta l’atenció sanitària de totes les comunitats autònomes i molt especialment les que, com la Comunitat Valenciana, veuen incrementada exponencialment la seua població durant els mesos d’estiu i en conseqüència la càrrega de treball que han d’afrontar els nostres professionals”.

Cal recordar que enguany, per primera vegada, els metges residents d’últim any finalitzaran la seua formació en setembre i no en maig, ja que van haver de retardar l’inici de la seua formació per la pandèmia de la Covid-19. Per això, es planteja una situació crítica ja que no es poden incloure estos professionals en la cobertura dels plans d’estiu, que reorganitzen els recursos amb la finalitat que l’assistència sanitària no es veja afectada davant el dret dels professionals a gaudir dels seus períodes de vacacions.

Per tot això, el conseller exigix a la ministra la inclusió d’este assumpte en l’orde del dia del pròxim ple del Consell Interterritorial, i sol·licita, a més, que eixe ple, convocat per a ser celebrat mitjançant videoconferència, siga presencial, atesa la importància dels temes que es tractaran.

Fecha: 30/05/2024